DA Den Europæiske Unions Tidende C 220/12

Medlemsstaternes implementering af artikel 35, 36, 43, 55 og 64 i Kommissionens forordning (EU) nr. 1031/2010 om det tidsmæssige og administrative forløb af auktioner over kvoter for drivhusgasemissioner og andre aspekter i forbindelse med sådanne auktioner (»auktioneringsforordningen«) og relevansen heraf for udpegelse af auktionsplatforme ifølge artikel 26 i samme forordning

Gennemsigtighed med hensyn til de udbudsdokumenter som omhandlet i artikel 92 i finansforordningen vedrørende De Europæiske Fællesskabers almindelige budget og artikel 130, stk. 1, i gennemførelsesbestemmelserne dertil, som udveksles mellem Kommissionen og medlemsstaterne i forbindelse med udpegelsen af den eneste auktionstilsynsførende ifølge auktioneringsforordningens artikel 24 og af auktionsplatformene ifølge artikel 26 i samme forordning

2011/C 220/02

1. Indledning

Ifølge den revision af emissionshandelssystemet (ETS), der blev besluttet som led i klima- og energipakken i 2008, skal auktionering af kvoter være reglen snarere end undtagelsen fra den tredje handelsperiode, der begynder i 2013 (1). Desuden skal 15 % af kvoterne til luftfarten bortauktioneres fra 2012 (2). Kommissionen fik til opgave at vedtage en forordning om det tidsmæssige og administrative forløb af auktioner over kvoter og andre aspekter i forbindelse med sådanne auktioner (3). Den 12. november 2010 vedtog Kommissionen en sådan forordning (»auktioneringsforordningen«) (4).

Auktioneringsforordningens artikel 24 og 26 bestemmer, at Kommissionen og medlemsstaterne kan gennemføre en fælles procedure for indgåelse af aftaler med henblik på at udpege én auktionstilsynsførende (»SAM«) og fælles auktionsplatforme (»CAP«).

Den fælles procedure for indgåelse af aftaler med henblik på udpegelse af den auktionstilsynsførende og de fælles auktionsplatforme tager form af en fælles aktion som omhandlet i artikel 91, stk. 1, tredje afsnit, i Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (»finansforordningen«) (5) og artikel 125c i Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (»gennemførelsesbestemmelserne«) (6).

Ifølge gennemførelsesbestemmelsernes artikel 125c, stk. 3, skal Kommissionen og de pågældende medlemsstater fastlægge de praktiske bestemmelser for, hvordan den fælles procedure skal gennemføres. Det vil Kommissionen og medlemsstaterne gøre i form af én aftale om proceduren for udpegelse af den auktionstilsynsførende og en anden aftale om proceduren for udpegelse af de fælles auktionsplatforme.

2. Udbud af funktionen som auktionsplatform til et reguleret marked ifølge auktioneringsforordningen

Ifølge auktioneringsforordningen (7) må der kun gennemføres auktioner på et reguleret marked, der har tilladelse ifølge direktivet om markeder for finansielle instrumenter (i det følgende benævnt »MiFID«) (8). Et sådant reguleret marked skal udpeges efter en offentlig udbudsprocedure, der opfylder EU-lovgivningens bestemmelser.

Hvis medlemsstaterne anvender auktionsforordningens artikel 26 og udpeger det regulerede marked ved en fælles aktion med Kommissionen som omhandlet i finansforordningens artikel 91, stk. 1, tredje afsnit, finder de procedurebestemmelser, som gælder for Kommissionen, anvendelse på udbudsproceduren, jf. gennemførelsesbestemmelsernes artikel 125c, stk. 1.

Hvis medlemsstaterne anvender auktioneringsforordningens artikel 30 og udpeger deres egen auktionsplatform, skal det ske ved en udvælgelsesprocedure, der er i overensstemmelse med gældende EU-lovgivning og national lovgivning for offentlige indkøb. Tyskland, Polen og Det Forenede Kongerige har besluttet at udpege deres egen auktionsplatform.

Afhængigt af, hvordan medlemsstaterne har gennemført MiFID i den nationale lovgivning, kan det blive nødvendigt for medlemsstaterne at ændre den lovgivning, således at regulerede markeder (og deres markedsoperatører (9)), der er etableret på deres område, kan opnå tilladelse til at auktionere auktionsprodukterne i artikel 4, stk. 2 og 3, i auktioneringsforordningen. Medlemsstaterne er ikke efter artikel 35, stk. 4, i auktioneringsforordningen forpligtet til at ændre deres nationale lovgivning om gennemførelse af MiFID, således at det bliver muligt for regulerede markeder (og deres markedsoperatører), der er etableret på deres område, at opnå tilladelse til at auktionere auktionsprodukterne i overensstemmelse med auktioneringsforordningen.

Når auktionsplatforme udvælges ved en fælles aktion for medlemsstaterne og Kommissionen ifølge artikel 26, stk. 1 og 2 i auktioneringsforordningen, kræver finansforordningens artikel 97, stk. 1, at ordrerne tildeles på grundlag af tildelingskriterierne, efter at kapaciteten hos de økonomiske aktører, der ikke er blevet udelukket på grundlag af udelukkelseskriterierne, er blevet kontrolleret i overensstemmelse med udvælgelseskriterierne. Endvidere hedder det i artikel 135, stk. 3, i gennemførelsesbestemmelserne, at enhver bydende eller ansøger kan blive anmodet om at dokumentere, at vedkommende i henhold til national ret har tilladelse til at opfylde kontrakten, fx ved en erklæring afgivet under ed, certificering eller udtrykkelig tilladelse. Det kan bestå i dokumentation for tilladelse som reguleret marked til auktionering af auktionsprodukterne. De præcise krav til dokumentation for, at gennemførelsesbestemmelsernes artikel 135, stk. 3, er opfyldt, og tidspunktet for fremlæggelse af den kommer til at fremgå af udbudsdokumenterne som omhandlet i finansforordningens artikel 92, som Kommissionen offentliggør i Supplement til Den Europæiske Unions Tidende på http://ted.europa.eu/TED/main/HomePage.do (10). Det kan dog ikke udelukkes, at bydende eller ansøgere kan blive anmodet om at indgive den krævede dokumentation ved fristen for modtagelse af bud eller ansøgninger om deltagelse, jf. artikel 140 i gennemførelsesbestemmelserne.

Bydende og ansøgere behøver kun at have tilladelse som reguleret marked i én medlemsstat for at kunne indgive bud i henhold til artikel 135, stk. 3, i gennemførelsesbestemmelserne. Det påhviler kandidater og ansøgere selv at rådføre sig med medlemsstaternes myndigheder om, hvor langt de er nået med implementeringen af auktioneringsforordningens artikel 35.

3. Medlemsstaternes implementering af andre bestemmelser i auktioneringsforordningen, som er relevante for udpegelsen af et reguleret marked som auktionsplatform

Endvidere skal medlemsstaterne foretage eventuelt nødvendige ændringer af deres nationale lovgivning for at implementere auktioneringsforordningens artikel 36, stk. 1, og artikel 43 vedrørende regler om markedsmisbrug, artikel 55, stk. 1, 3 og 4 vedrørende regler om hvidvaskning af penge, finansiering af terrorisme og kriminel handling samt artikel 64, stk. 2, om en udenretslig ordning gældende for det regulerede marked.

Om disse artikler er implementeret af den medlemsstat, hvor det regulerede marked, der er udpeget som auktionsplatform (eller markedsoperatør), er etableret, er ikke relevant for beslutningen om at tildele kontrakten under den fælles udbudsprocedure for udpegelse af auktionsplatformen, men det kan være et relevant krav ved gennemførelsen af den deraf følgende kontrakt. Hvis gennemførelsen af kontrakten hindres af, at den medlemsstat, hvor det regulerede marked, der er udpeget som auktionsplatform (eller markedsoperatør), er etableret, ikke har implementeret førnævnte bestemmelser, kan kontrakten straks hæves.

Hvis medlemsstaternes implementering af førnævnte artikler skulle pålægge en auktionsplatform at oprette en vis kapacitet, kan det dog ikke udelukkes, at en auktionsplatform bliver nødt til at dokumentere den fornødne kapacitet i sit bud eller sin ansøgning om deltagelse, uanset om den medlemsstat, hvor auktionsplatformen er etableret, har afsluttet sin nationale implementering af den relevante artikel i auktioneringsforordningen eller ej. Eksempelvis kræves det i artikel 55, stk. 4, i auktioneringsforordningen, at hver medlemsstat skal sikre, at de nationale foranstaltninger til gennemførelse af artikel 34, stk. 1, i direktiv 2005/60/EF om forebyggende foranstaltninger mod anvendelse af det finansielle system til hvidvaskning af penge og finansiering af terrorisme (11) finder anvendelse på auktionsplatforme, der er beliggende på dens område. De nationale foranstaltninger til gennemførelse af artikel 34, stk. 1, i ovennævnte direktiv vil bestå i, at medlemsstaterne pålægger den pågældende auktionsplatform at indføre passende og egnede politikker og procedurer for at forebygge og forhindre hvidvasknings- og terrorismefinansieringstransaktioner. Det kan blive krævet af en auktionsplatform, at den i sit bud eller ansøgning om deltagelse dokumenterer sin kapacitet til at indføre sådanne politikker og procedurer. Det påhviler kandidater og ansøgere selv at rådføre sig med medlemsstaternes myndigheder om, hvor langt de er nået med implementeringen af artikel 36, stk. 1, artikel 43, artikel 55, stk. 1, 3 og 4, samt artikel 64, stk. 2, i auktioneringsforordningen.

4. Liste over medlemsstaternes implementering

Der bliver på http://ec.europa.eu/clima/policies/ets/auctioning_en.htm offentliggjort en liste over de medlemsstater, der har meddelt Kommissionen, enten om de allerede har ændret den nationale lovgivning som anført i punkt 2 og 3, eller om de er ved at gøre det, samt en omtrentlig tidsplan for de enkelte medlemsstaters implementering. Hensigten med listen er at give kandidater og ansøgere oplysning om, hvor langt de forskellige medlemsstater er med implementeringen af artikel 35, artikel 36, stk. 1, artikel 43, artikel 55, stk. 1, 3 og 4, samt artikel 64, stk. 2, i auktioneringsforordningen. Kommissionen påtager sig intet ansvar for listens nøjagtighed, fuldstændighed eller aktualitet.

5. Gennemsigtighed med hensyn til udbudsdokumenter vedrørende udpegelse af den auktionstilsynsførende og de fælles auktionsplatforme

Ifølge finansforordningens artikel 90, stk. 1, skal aftalerne offentliggøres i Den Europæiske Unions Tidende (EUT). Udbudsdokumenterne er opregnet i artikel 130, stk. 1, i gennemførelsesbestemmelserne. Artikel 121 i gennemførelsesbestemmelserne giver mulighed for andre former for offentliggørelse, forudsat at en sådan meddelelse ikke ligger forud for offentliggørelsen af udbudsbekendtgørelsen i EUT, og at der henvises til denne udbudsbekendtgørelse, som er den eneste autentiske.

I forbindelse med den fælles procedure for udpegelse af den auktionstilsynsførende efter auktioneringsforordningens artikel 24 og af de fælles auktionsplatforme efter forordningens artikel 26 vil de udbudsdokumenter, jf. artikel 92 i finansforordningen, som er nærmere specificeret i artikel 130 i gennemførelsesbestemmelserne, indeholde markedsfølsomme oplysninger. Ifølge aftalerne om den fælles udbudsprocedure er Kommissionen forpligtet til at dele disse oplysninger med medlemsstaterne.

For at sikre lige adgang til sådanne oplysninger for alle markedsdeltagere er det Kommissionens hensigt, at de vigtigste udbudsdokumenter vedrørende udpegelse af den auktionstilsynsførende og de fælles auktionsplatforme, lægges ud på http://ec.europa.eu/clima/policies/ets/auctioning_en.htm i udkastform, samtidig med at de sendes ud til medlemsstaterne. Offentliggjorte udkast kan blive ændret, også væsentligt, inden de bliver offentliggjort i EUT. Offentliggørelse af udkast til udbudsdokumenter udgør ikke offentliggørelse, meddelelse eller bekendtgørelse som omhandlet i finansforordningens artikel 90, stk. 1, og gennemførelsesbestemmelsernes artikel 118, 119 og 120, og de er ikke bindende for Kommissionen og de medlemsstater, der deltager i den fælles procedure. Kun de meddelelser og dertil knyttede udbudsdokumenter, som offentliggøres i EUT, er autentiske som omhandlet i artikel 121, stk. 1, i gennemførelsesbestemmelserne.

(1) Artikel 10, stk. 1, i Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF, (EUT L 275 af 25.10.2003, s. 32).

(2) Artikel 3c, stk. 1, og artikel 3d, stk. 2, i Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (EUT L 275 af 25.10.2003, s. 32).

(3) Artikel 3d, stk. 3, og artikel 10, stk. 4, i direktiv 2003/87/EF som ændret.

(4) Kommissionens forordning (EU) nr. 1031/2010 om det tidsmæssige og administrative forløb af auktioner over kvoter for drivhusgasemissioner og andre aspekter i forbindelse med sådanne auktioner i medfør af Europa-Parlamentets og Rådets direktiv 2003/87/EF om en ordning for handel med kvoter for drivhusgasemissioner i Fællesskabet (EUT L 302 af 18.11.2010, s. 1).

(5) Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (EFT L 248 af 16.9.2002, s. 1).

(6) Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (EFT L 357 af 31.12.2002, s. 1).

(7) Se artikel 35, stk. 1, i auktioneringsforordningen.

(8) Artikel 4, stk. 1, nr. 14, i Europa-Parlamentets og Rådets direktiv 2004/39/EF af 21. april 2004 om markeder for finansielle instrumenter, om ændring af Rådets direktiv 85/611/EØF og 93/6/EØF samt Europa-Parlamentets og Rådets direktiv 2000/12/EF og om ophævelse af Rådets direktiv 93/22/EØF (EUT L 145 af 30.4.2010, s. 1).

(9) Artikel 4, stk. 1, nr. 13, i Europa-Parlamentets og Rådets direktiv 2004/39/EF af 21. april 2004 om markeder for finansielle instrumenter, om ændring af Rådets direktiv 85/611/EØF og 93/6/EØF samt Europa-Parlamentets og Rådets direktiv 2000/12/EF og om ophævelse af Rådets direktiv 93/22/EØF (EUT L 145 af 30.4.2010, s. 1).

(10) Der er også adgang til dem på http://ec.europa.eu/clima/tenders/index_en.htm

(11) EUT L 309 af 25.11.2005, s. 15.